KOMISJONI RAKENDUSMÄÄRUS (EL) 2021/464,

17. märts 2021,

milles käsitletakse liigi Capsicum annuum L. var. annuum Longum-rühma kuuluva tšillipaprika ekstrakti põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,

ning arvestades järgmist:

(1) Komisjon sai 14. märtsil 2018 äriühingult Bio Natural Protect taotluse liigi Capsicum annuum L. var. annuum Longum-rühma kuuluva tšillipaprika ekstrakti heakskiitmiseks põhiainena, et seda kasutada seemnetest toituvate imetajate ja lindude repellendina. Komisjon sai 23. mail 2019 muudetud taotluse, millele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile tehnilise aruande (2) liigi Capsicum annuum L. var. annuum Longum-rühma kuuluva tšillipaprika ekstrakti kohta 31. märtsil 2020. Toiduohutusamet jõudis järeldusele, et taotluses käsitletud liigi Capsicum annuum L. var. annuum Longum-rühma kuuluva tšillipaprika ekstrakti, sealhulgas selle peamise toimeaine kapsaitsiini omadused ei ole täpselt määratletud. Lisaks on toiduohutusameti hinnangul mõnede võimalike ekstrakti koostisosade, sealhulgas kapsaitsiini keskkonnas säilimise ja toimega seotud omadused ebaselged ning vaja on täiendavaid uuringuid mürgisuse kohta muude liikide kui sihtliikide suhtes. Toiduohutusamet märkis, et on olemas Euroopa Kemikaaliametile ettevõtete poolt esitatud tõendid selle kohta, et liigi Capsicum annuum L. var. annuum Longum-rühma kuuluva tšillipaprika ekstrakti võib klassifitseerida silmadele tõsiseid kahjustusi põhjustavaks, allaneelamisel kahjulikuks ja nahaärritust tekitavaks aineks.

(3) Lisaks on toidu teaduskomitee kindlaks teinud kapsaitsiini võimaliku genotoksilise toime (3).

(4) Kasutada ei olnud ühtegi asjakohast hindamist, mis oleks tehtud määruse (EÜ) nr 1107/2009 artikli 23 lõikes 2 osutatud liidu muude õigusaktide alusel.

(5) Komisjon esitas 17. juulil 2020 alalisele taime-, looma-, toidu- ja söödakomiteele läbivaatamisaruande (4) ja käesoleva määruse eelnõu liigi Capsicum annuum L. var. annuum Longum-rühma kuuluva tšillipaprika ekstrakti heaks kiitmata jätmise kohta.

(6) Komisjon palus, et taotleja esitaks oma märkused toiduohutusameti tehnilise aruande ning komisjoni esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(7) Vaatamata taotleja esitatud väidetele ei saa ainega seotud probleeme ära hoida.

(8) Nagu on märgitud komisjoni läbivaatamisaruandes, ei ole määruse (EÜ) nr 1107/2009 artiklis 23 sätestatud nõuete täitmine tõendatud. Seepärast on asjakohane jätta liigi Capsicum annuum L. var. annuum Longum-rühma kuuluva tšillipaprika ekstrakt põhiainena heaks kiitmata.

(9) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 uut taotlust liigi Capsicum annuum L. var. annuum Longum-rühma kuuluva tšillipaprika ekstrakti põhiainena heakskiitmiseks.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Liigi Capsicum annuum L. var. annuum Longum-rühma kuuluva tšillipaprika ekstrakt jäetakse põhiainena heaks kiitmata.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. märts 2021 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) EFSA (Euroopa Toiduohutusamet), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. Euroopa Toiduohutusameti toetav väljaanne 2020:EN-1838. 77 lk doi:10.2903/sp.efsa.2020.EN-1838.

(3) Toidu teaduskomitee arvamus kapsaitsiini kohta (vastu võetud 26. veebruaril 2002); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.